Anno Domini millesimo ducentesimo quadragesimo septimo acta sunt haec apud Cistercium tempore Capituli generalis.  1  Octava Nativitatis B. M. Virginis, sicut diffinitum est anno praeterito, fiat integraliter per Ordinem universum, si autem contigerit quod octava eveniat die dominica et illa dominica debet inchoari historia *Peto Domine*, illa historia usque ad sequentem dominicam transferatur, et fiat commemoratio beati Mauritii et missa matutinalis erit de ipso.  2  Sexto decimo kalendas decembris festum beati Edmundi per Ordinem universum fiat, et de eo per omnia sicut de beato Nicolao, excepto quod collectae a domino Papa factae dicantur per totum Ordinem et conversi laborabunt. Historia vero nuper composita tam in domo Pontiniacensi ubi gleba sancti corporis requiescit, quam per abbatias de generatione sua cantetur, et fiat sermo in capitulo Pontiniacensi in festo beati Edmundi, et sexto idus iunii translationis corporis eius festivitas in Pontiniaco cum duabus missis, lectionibus et historia supradictis, sicut in die dominica solet fieri solemniter celebretur, et post commemorationem factam de Beata Virgine fiat in Pontiniaco tantum commemoratio de beato Edmundo. Conceditur etiam ut in litania post beatum Nicolaum nominetur in Pontiniaco et generatione sua. In martyrologio autem pronuntiabitur in hunc modum : *In territorio Antissiodorensi, monasterio Pontiniacensi, depositio beati Edmundi archiepiscopi et confessoris* ; collecta de beato Edmundo *Deus qui largifluae* ; secreta *Beati Edmundi* ; postcommunio *Mentes nostras*.  3  In festo beati Iohannis ante Portam latinam, ad primas Vesperas dicatur responsorium *Valde honorandus est* ; et collecta propria quae olim dici consuevit, videlicet *Deus qui conspicis*.  4  Pro domino Papa et cardinalibus et pro statu Ecclesiae, pro domino rege Franciae et regina uxore eius et liberis eorum, pro domina Blancha regina matre domini regis Franciae et liberis suis, pro bono statu regni Franciae, pro duce Burgundiae et ducissa uxore eius et liberis eorum, pro vice comite Castriduni et uxore eius, et pro omnibus cruce signatis, maxime qui in comitatu domini regis Franciae erunt, omni sexta feria fiat per claustrum processio in hunc modum : finito capitulo, incipiantur VII psalmi et decantentur alternatim morose et punctatim, praecedentibus iunioribus, cum cruce, thuribulo, cereis et aqua benedicta et subsequente abbate, si praesens fuerit, cum stola et baculo. Ingrediantur a parte superiori, et omnes ante altare more solito prosternentur, et finitis septem psalmis et litania, dicantur collectae consuetae, et addatur collecta *Ineffabilem*, etc., et cantetur missa *Salus populi* omni tempore ea hora qua solet missa conventualis celebrari, nisi aliud impedimentum occurrat. Et quoniam missa de sancta Cruce intermittitur, dicatur collecta de sancta Cruce loco competenti.  5  Petitio magistri Isanbardi, notarii domini Papae, et nepotis bonae memoriae Praenestini, amici Ordinis specialissimi, de plenario servitio faciendo pro eo per universum Ordinem, exauditur, post eius obitum.  6  Conceditur domino episcopo Sagiensi ut possit assumere secum unum monachum et unum conversum de Ordine, ubi potuerit invenire.  7  Sententiam anno praeterito latam de monialibus non emittendis, ita interpretatur Capitulum generale quod si fuerint conspiratrices et simoniace receptae, vel omnino rebelles, ad domos alias emittantur.  8  Conceditur dominae nobili Amiciae et Galchero de Ioviniaco, filio eius, plenarium officium post eorum obitum, per Ordinem universum.  9  Petitio domini Avignionis episcopi de plenario servitio post eius obitum faciendo pro eo, et duobus conversis secum assumendis de quacumque abbatia Ordinis voluerit, exauditur.  10  Petitio fratris Iohannis eleemosynarii domini Papae de plenario servitio faciendo pro eo per universum Ordinem post eius obitum, exauditur.  11  Pueri Ordinis apud Cistercium et ad quatuor primas abbatias venientes dimittant ad portam omnia arma sua et cultellos acuminatos, et abbates diligenter caveant ne pueros in Cistercium introducant contra Ordinis instituta.  12  Statuit Capitulum generale quod prior de Calatravia eo anno et eodem modo quo abbates illius regionis veniunt circumstantes, veniat ad Capitulum generale ; magister vero veniat sexto anno.  13  Conceditur abbati Morimundi ut possit facere visitare filias Calatraviae per priorem de Calatravia, quoties et quamdiu viderit expedire, abbate etiam aliquo non vocato ; et quando visitat teneat primum locum.  14  Abbatissa Sancti Felicis, filia Calatraviae, inter abbatissas Ordinis honeste tamquam abbatissa recipiatur, et quamdiu inter eas fuerit in victu et aliis se conformet eisdem.  15  Frater Iacobus monachus Paradisi qui publice dicitur esse falsarius plurium sigillorum, si potest capi, capiatur et incarceretur.  16  Conceditur abbati de Melsa ut festum beati Iohannis Eboracensis archiepiscopi et confessoris fiat in domo [sua] tantum et cum duodecim lectionibus et una missa.  17  Petitio abbatis de Nept in Wallia qui petit fieri festum beatae Margaretae in domo sua tantum, quae frequenter guerrarum multiplicitate turbatur, ut *facilius* obtineat gratiam persecutorum qui quodammodo in maxima devotione et reverentia dictam virginem habent, in cuius honore habent capellam dedicatam, exauditur.  18  Conceditur abbati de Pratea quod fiat solemne officium et festum de beata Fausta in domo sua cum duodecim lectionibus et duabus missis ; collecta *Deus qui inter cetera potentiae*.  19  Petitio dominae Agnetis de Augemont quod abbatia monialium quae aedificavit sit filia de Alna, exauditur.  20  De excessu conversorum de Boscanio qui manus violentas iniecerunt in abbatem, ablato sibi sigillo, et de monachis qui propter manifestam dissimulationem videntur eis in sua malitia consensisse, committitur abbati Claraevallis qui ad locum mittat bonos viros et ordinis zelatores qui, inquisita diligentius veritate, puniant illos qui fuerint puniendi, auctoritate Capituli generalis, et ad hoc exequendum, si necesse fuerit, invocent brachium saeculare, etc., et quid inde, etc.  21  Abbas de Volquedoreno qui debuit renuntiare abbati de Rifeteam poenam quam debebat sustinere pro eo quod non venerat ad Capitulum generale, iam elapsi erant quatuor anni, et non renuntiavit, poenam sustineat in Usibus constitutam. Abbas de Vualquerede hoc ei denuntiet.  22  De Periniaco et de Berola abbates quibus anno praeterito commissum fuit negotium de abbatia quam vult aedificare rex Arragonensis, usque ad finem debitum prosequantur.  23  Abbates de Coquesale et de Salleia causam abbatis de Strafordia contra abbatem de Rupe anno praeterito a Capitulo generali sibi commissam efficaciter prosequantur, etc., et quid inde, etc.  24  Abbas Morimundi negotium de Horlesporne anno praeterito a Capitulo generali sibi commissum usque ad finem debitum prosequatur, et quid inde, etc.  25  Commissionem factam super querela abbatis et conventus Saltus [novalis] contra abbatissam et conventum de Gradefes, abbatibus de Laveia et de Metaplana anno praeterito a Capitulo generali revocantes, abbatibus de Irantio et de Oliva de novo committitur pacificanda etc., et quid inde, etc.  26  De abbate de Aurora qui dicitur fecisse celebrare divina excommunicatis et contra mandatum domini Papae alias excessisse, et de duobus monachis suis ad quorum suggestionem dicitur citatus fuisse auctoritate apostolica dictus abbas, committitur abbatibus de Paris et de Weinetegon qui, rei veritate diligentius inquisita, animadvertant in plenaria Ordinis potestate tam in abbatem quam in monachos quos invenerint puniendos auctoritate Capituli generalis, et quid inde, etc.  27  Auctoritate Capituli generalis committitur abbati Vallis Sancti Petri iuxta Coloniam ut recipiat singulis annis unam marcham argenti annui redditus, quam quidam bergensis de Colonia Godefridus nomine legavit Capitulo generali, et deferat ad Capitulum generale tempore Capituli generalis, et inde habeat dictus abbas litteras Capituli generalis.  28  Abbas de Irantio qui non renuntiavit Capitulo generali de querela abbatis de Buxeto contra abbatissam de Regali poenam peragat in Usibus constitutam ; abbates vero quibus commissum fuit negotium usque ad finem debitum prosequantur. Abbas de Scala Dei hoc eis denuntiet.  29  Abbates de Gemundo et de Florando et de Sancto Marcello qui hoc anno non venerunt ad Capitulum generale nec se excusaverunt, poenitentiam agant in Usibus constitutam. Abbas de Porta gloriae hoc eis denuntiet.  30  De abbatibus Poloniae qui dicuntur usque ad Cellam venisse et usque ad Capitulum non pervenisse, quia de causa remorationis ipsorum non potuit plene constare Diffinitoribus, committitur abbati Morimundi ut diligenter inquirat causam demorationis eorum et inde faciat quod viderit expedire, et quid inde, etc.  31  De ingressu mulierum in cimeterio Fontis Iohannis committitur abbati Pontiniacensi in plenitudine potestatis, qui ad locum praesentialiter accedat et faciat quod Ordini viderit expedire, et quid inde, etc.  32  Inspectio abbatiae quam episcopus Avignionensis petit incorporari Ordini, committitur de Sylvacana et Aqua bella abbatibus ut ad locum, etc., et quid inde, etc.  33  Inspectio locorum ubi abbas de Chereto intendit aedificare abbatiam monachorum committitur de Claravalle et de Colomba abbatibus qui ad locum etc., et quid inde, etc.  34  Inspectio abbatiae de Clariana quam abbas dicti loci petit transferri ad alium locum, abbatibus Scandelii et Vallismagnae committitur ut ad locum etc., et quid inde, etc.  35  Inspectio abbatiae monialium de Perreio pro qua Ordini incorporanda rogat comitissa de Fif (*sic*) Capitulum generale, iterato committitur de Claromonte et de Bellabrancha abbatibus ut ad locum, etc., et sit filia Oratorii, et quid inde, etc.  36  Inspectio loci de Montrevalt in Frisia in quo tot sunt monachi quot mulieres habitum monialium gerentes, qui volunt incorporari Ordini et ab invicem separari, ita quod fiant duae abbatiae, una monachorum et altera monialium, de Clarocampo et de Schola Dei abbatibus committitur ut ad locum, etc., et sint filiae Sancti Bernardi in Frisia, et quid inde, etc.  37  Inspectio abbatiae monialium Vallis lilii abbatibus Evuraecensi et de Hanslesporne committitur ut ad locum, etc., et quid invenerint, etc.  38  Inspectio abbatiae monialium Vallis lucidae pro qua incorporanda Ordini comitissa de Baudem rogat Capitulum generale, committitur de Uterina valle et de Tenebac abbatibus ut ad locum, etc., et quid inde, etc.  39  Inspectio abbatiae monialium de Burch pro qua incorporanda Ordini scribit dominus Papa Ordini, committitur de Villari in Brabantia et de Camberone abbatibus ut ad locum, etc., et quid invenerint, etc.  40  Inspectio abbatiae monialum quae vocatur Virginitas pro qua incorporanda Ordini comes Viridocini scribit Capitulo generali, de Oratorio et de Claritate abbatibus ut ad locum, etc., introducant in conventum de abbatia de Clareto et incorporent et sit filia Eleemosynae.  41  Inspectio abbatiae monialium quae vocatur Aula Sancti Petri pro qua incorporanda Ordini scribit dominus Papa Capitulo generali, committitur abbatibus Campensi et Bergensi abbatibus ut ad locum, etc., et quid inde, etc.  42  Inspectio abbatiae monialium de Monte Sanctae Mariae Cameracensis dioecesis pro qua dominus Papa scribit Capitulo generali, committitur de Villari in Brabantia et de Camberone abbatibus qui ad locum, etc., et quid invenerint, etc.  43  Inspectio abbatiae monialium de Maginowe Constantiensis dioecesis pro qua incorporanda Ordini scribit dominus Papa Capitulo generali, committitur de Salem et de Paris abbatibus qui ad locum etc., et quid inde, etc.  44  Inspectio abbatiae monialium de Miendor pro qua incorporanda Ordini dominus Papa scripsit Capitulo generali, committitur de Lapide Sancti Michaelis et de Ridensonse abbatibus qui ad locum, etc., et quid inde, etc.  45  Inspectio abbatiae monialium de Felici porta pro qua Ordini incorporanda archiepiscopus Moguntinus scripsit Capitulo generali committitur de Ebrac et de Cesarea abbatibus qui ad locum, etc., et quid invenerint, etc.  46  Querela abbatis de Berola contra abbatem de Hyrantio committitur de Periniaco et de Fiterio abbatibus pacificanda, etc. et quid inde, etc.  47  Querela abbatis Sanctarum Crucium contra abbatem Populeti committitur de Grandisylva et de Fontefrigido abbatibus pacificanda, etc., et quid inde, etc.  48  Querela abbatis de Comba contra abbatem de Pipuella committitur de Vaverlia et de Strafort pacificanda, etc. et quid inde, etc.  49  Querela abbatis de Caldra contra abbatem de Hilbolcortem, abbatibus de Salleia et de Ristquetal committitur pacificanda, etc., et quid inde, etc.  50  Querela abbatis de Albispetris contra abbatem de Prato benedicto committitur de Domo Dei super Carum et de Palatio abbatibus pacificanda, et quid inde, etc.  51  Querela abbatis de Salvario contra abbatem Mansiadae committitur de Bonavalle et de Grandisylva abbatibus pacificanda, etc., et quid inde, etc.  52  Querela abbatis de Dalonis contra abbatem de Garda Dei committitur de Obezina et de Bullio abbatibus pacificanda, etc., et quid inde, etc.  53  Querela abbatis de Armentaria contra abbatem de Melone committitur abbatibus de Ursaria et de Superaddo pacificanda, etc.  54  Querela abbatis Vallis viridis contra abbatem Grandisylvae committitur Claraevallis et Bellaeperticae abbatibus pacificanda, etc., et quid inde, etc.  55  Querela abbatis Savigniaci contra abbatem Fontis Danielis committitur abbati Claraevallis pacificanda, etc., et quid inde, etc.  56  Querela inter abbatissam de Scalachia ex una parte et abbatem de Montepetroso ex altera committitur abbatibus de Periniaco et de Prato benedicto pacificanda, etc., et quid inde, etc.  57  Querela abbatis Bonifontis contra abbatem Gloriae Dei committitur Scalae Dei et Berdonarum abbatibus pacificanda, etc.  58  Querela abbatis de Bennifacen contra abbatem Scarpii committitur Sanctarum Crucum et Fontis clari abbatibus pacificanda, etc.  59  Querela abbatis de Altacrista contra abbatem de Altaripa committitur de Bonomonte et de Tela abbatibus pacificanda, et quid inde, etc.  60  Monachus falsarius pro crimine falsi in domo de Villari incarceratus numquam liberetur nisi de speciali licentia Capituli *generalis*.  61  De abbatissa et monialibus Sanctae Columbae Morinensis dioecesis, quae propter gravem suam contumaciam, et huc usque in Ordine *inauditam,* excommunicatae sunt a Capitulo generali annis pluribus iam elapsis, statuit idem Capitulum generale ut singulis diebus dominicis, insuper et omnibus solemnitatibus quibus sermo habetur in capitulis Ordinis, candelis accensis, omnes personae nostri Ordinis utriusque sexus scienter participantes eisdem in singulis capitulis monachorum et monialium per Remensem provinciam excommunicentur, et eaedem sententiae tunc in eisdem conversorum et conversarum capitulis pronuncientur ; et ut hoc efficacius executioni demandetur diffinitionem istam habeant omnes abbatiae in dicta provincia constitutae. Eadem sententia teneatur de monialibus Sanctae Crucis dioecesis Missen[sis] et eamdem denuntient abbates in Maguntinensi dioecesi constituti. Reconciliandi autem poenitentes patres abbates habeant potestatem auctoritate Capituli generalis. 